section_heading: Životopis
paragraph_text: Julije Nepot, rodom Dalmatinac, bio je sin Nepocijana, a nećak znamenitog Marcelina, vojnog zapovjednika u Dalmaciji (454.) i po smrti cara Majorijana (461.) skoro posve nezavisnog gospodara Dalmacije. Pratio je svog strica, toga posljednjeg rimskog vojskovođu, na svim bojnim pohodima sve do njegove smrti (468.). Smrću Marcelinovom postaje Nepos njegov nasljednik na položaju magistra militum Dalmatiae (vojnog zapovjednika Dalmacije). Na to ga je mjesto postavio vjerojatno istočnorimski car Leon I (457. – 474.), koji mu je 473. godine dao za ženu jednu nećakinju svoje žene carice Verine. Kada se je nakon smrti cara Olibrija i svemoćnog patricija Ricimera (472.) dovinuo carskog prijestolja nepoznati vojni tribun Glicerije (473.) mimo i protiv volje cara Leona, odlučio je ovaj, da tamo pošalje mladog Dalmatinca. Nepos, sada već rođak carske obitelji u Carigradu, dobio je nalog da krene u Italiju i da tamo uspostavi poljuljani ugled stočnorimskog carstva svrgavanjem Glicerija s carske vlasti. Car Leon I. nije doživio uspješni svršetak Neposovog pohoda. Kratko vrijeme prije svoje smrti (18. siječnja 474.) imenovao je svog maloljetnog unuka Leona II., sina svoje kćerke Arijadne i Zenona, carem i suvladarom (17. rujna 473.).